ภ.ง.ด.94 ภาษีครึ่งปี 2554 (ตอน 4)
สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี
16 ก.ย. 2554

สัปดาห์นี้เป็นรายการยกเว้นภาษีที่ต้องแสดงการใช้สิทธิในการคำนวณภาษีเงินได้บุคคลธรรมดาครึ่งปี
โดย..สมชาย ชูเกตุ 
โดยการนำข้อมูลมากรอกในแบบ ภ.ง.ด.94 หรือใบแนบแบบ ภ.ง.ด.94 สรุปได้ดังนี้
ค่าเบี้ยประกันสุขภาพบิดามารดา ผู้มีเงินได้ที่ได้จ่ายค่าเบี้ยประกันภัยสำหรับการประกันสุขภาพให้แก่บริษัทประกันที่ประกอบกิจการในประเทศไทย เพื่อเอาประกันภัยบิดามารดาของผู้มีเงินได้ รวมทั้งบิดามารดาของคู่สมรสที่ไม่มีเงินได้จะได้รับยกเว้นภาษีเท่ากับค่าเบี้ยประกันภัยที่ได้จ่ายจริงในช่วงเดือน ม.ค.มิ.ย. 2554 รวมแล้วต้องไม่เกิน 1.5 หมื่นบาท โดยบิดาหรือมารดาแต่ละคนมีเงินได้พึงประเมินไม่เกิน 3 หมื่นบาท ในปีภาษี
ค่าซื้อหน่วยลงทุนรวมเพื่อการเลี้ยงชีพ (RMF) ผู้มีเงินได้จะได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.มิ.ย. 2554 โดยใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมิน กรณีที่ผู้มีเงินได้ใช้สิทธิค่าซื้อหน่วยลงทุนรวม เพื่อการเลี้ยงชีพและผู้มีเงินได้มีการจ่ายเงินสะสมกองทุนสำรองเลี้ยงชีพ หรือ กบข. หรือกองทุนสงเคราะห์ตามกฎหมายว่าด้วยโรงเรียนเอกชน การยกเว้นเมื่อรวมกันแล้วต้องไม่เกิน 5 แสนบาท 
ค่าซื้อหน่วยลงทุนรวมหุ้นระยะยาว (LTF) ผู้มีเงินได้จะได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.มิ.ย. 2554 โดยใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมิน 
เงินบริจาคสนับสนุนการศึกษา ค่าใช้จ่ายการจัดหาหรือจัดสร้างอาคาร อาคารพร้อมที่ดิน หรือที่ดิน หรือวัสดุอุปกรณ์การศึกษา ตำราเรียน สื่อ วัสดุอื่นๆ (เป็นโครงการที่กระทรวงศึกษาธิการให้ความเห็นชอบ) ที่ได้มีการจ่ายจริงในช่วงเดือน ม.ค.มิ.ย. 2554 ผู้มีเงินได้จะได้รับยกเว้นภาษี 2 เท่าของจำนวนที่จ่ายจริง แต่จะนำมาหักได้ไม่เกินร้อยละ 10 ของเงินได้พึงประเมินที่ได้หักค่าใช้จ่ายและค่าลดหย่อนออกแล้ว ทั้งนี้ ควรดูหลักเกณฑ์ที่กฎหมายกำหนดด้วย เพราะกรณีนี้ปฏิบัติผิดพลาดกันมาก 
ผู้มีเงินได้พึงประเมินที่มีอายุ 65 ปีขึ้นไป หรือผู้พิการที่มีเงินได้จะได้รับยกเว้นภาษีเท่ากับเงินได้พึงประเมินที่ตนเองได้รับในช่วงเดือน ม.ค.มิ.ย. 2554 แต่จะยกเว้นได้ไม่เกิน 1.9 แสนบาท และต้องแสดงการใช้สิทธิยกเว้นภาษีโดยการใช้ใบแนบแบบ ภ.ง.ด.94 สำหรับเงินได้พึงประเมินส่วนที่เกินกว่า 1.9 แสนบาท ให้นำมากรอกในแบบ ภ.ง.ด.94 เพื่อคำนวณภาษีต่อไป 
ที่กล่าวมาข้างต้นเป็นเรื่องของการยกเว้นภาษีเงินได้บุคคลธรรมดาแบบมีเงื่อนไขที่ผู้มีเงินได้ต้องแสดงการใช้สิทธิโดยการนำมากรอกในแบบ ภ.ง.ด.94 หรือใบแนบแบบ ภ.ง.ด.94 สำหรับการใช้สิทธิของผู้มีเงินได้ที่มีอายุ 65 ปีขึ้นไป หรือผู้พิการที่มีเงินได้ 
ท่านสามารถศึกษาได้จากคำอธิบายการกรอกแบบ ภ.ง.ด.94 พร้อมกับดูแบบแสดงรายการภาษีประกอบก็จะทำให้ท่านเข้าใจได้ง่ายขึ้น แต่ถ้าหากยื่นแบบผ่าน www.rd.go.th ของกรมสรรพากรโปรแกรมคำนวณภาษีก็จะช่วยคิดคำนวณภาษีให้สบายกว่ายื่นแบบเสียภาษีด้วยแบบฟอร์มกระดาษ
สัปดาห์หน้ามาดูประเด็นที่ผู้เสียภาษีมักปฏิบัติผิดพลาดบ่อยครั้งในการยื่นแบบเสียภาษีเงินได้บุคคลธรรมดาครึ่งปี ว่ามีประเด็นใดบ้างจะได้ระมัดระวังเพื่อป้องกันความผิดพลาด สวัสดีครับ